ઘરમાં કકળાટ ચાલે છે. વજન ‘ને કમર બંને કહ્યાંમાં નથી. બહારગામ ફરવા જવાનો પ્રોગ્રામ કેન્સલ થયો છે. પડોશીના ઘરમાં કશું નવું આવ્યું છે. કાકીએ ફોનમાં ટોન્ટ માર્યો. ગર્લફ્રેન્ડે બ્રેકઅપ કર્યું છે કે બોયફ્રેન્ડે ડમ્પ કરી છે. ઑફિસમાં સહકર્મચારીઓ મશ્કરી રૃપે હસ્યા. મિત્રો વટ મારે છે. નાનપણથી તમન્ના ધરબાયેલી હતી. ઘણા વર્ષોથી કોમ્પ્રોમાઇઝ કરેલું. હવે પૈસાનો પ્રોબ્લેમ નથી. ટૂંકમાં- નિરાશા, અપમાન, કંટાળો, ગુસ્સો, થાક, ઈર્ષ્યા, ટણી, ભય, ઉદ્વેગ, નવરાશ, દિવાસ્વપ્ન, લાલચ, લોભ કે અભિમાન જેવાં નકરાત્મક રસાયણો મગજમાં સ્રવે ‘ને તંદુરસ્ત મનુષ્ય એકલા હાથે સ્વયં ‘માર્કેટ’ નચાવતો હોય તેમ મોબાઇલ પર બે ચાર ક્લિક કરીને કશુંનું કશું ખરીદી પાડે છે. જાણે અજાણે જાતે જ પોતાનાં દર્દનું નિવારણ કરવા ‘રિટેલ થેરપી’ અપનાવે છે. હું જીવું છું, હું કંઈક છું ‘ને હું ખુશ છું એવું ફીલ કરે છે.